Source: https://www.dor.ro/amenzi-politie-stare-urgenta/
Timestamp: 2020-08-04 17:11:04+00:00
Document Index: 13590351

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ']

Contează ce poliție e dacă n-avem încredere în ea? - DoR
Ce vezi mai sus sunt titluri de știri din publicații online din perioada 30 aprilie – 3 mai, când ministrul de Interne Marcel Vela a făcut mai multe declarații despre Poliția Locală și diferența dintre aceasta și Poliția Română.
Polițiștii locali cred că au fost chemați la arme și apoi insultați
Despre o bună colaborare cu Poliția Română vorbește și Octavian Lazăr Damian, polițist local în Vulcan, Hunedoara, care spune că ministrul a făcut declarații despre abuzurile poliției locale fără nicio dovadă – „sau poate a fost dezinformat de consilierii dumnealui”.
„Acuzați gratuit și aveați o satisfacție când ați rostit aceste vorbe. Suntem împreună, dar plătim noi, cam așa stă treaba cu polițiștii locali, domnule ministru.”
„Automat, din agenți constatatori ne transformați în contravenienți și poate mai rău, în infractori, pentru că aceia nu respectă, așa cum spuneți dumneavoastră, prevederile ordonanțelor militare”, a scris Damian într-un comentariu pe pagina ministrului Vela și pe contul lui personal de Facebook. „Poate că dumneavoastră nu realizați, dar opinia publică poate să perceapă exact în așa fel acuzațiile. Așa doriți să fim percepuți, domnule ministru?”
Damian are 46 de ani, e în sistem de pe vremea gardienilor publici și spune că salariul lui ajunge undeva la 3.200 lei pe lună în mână. S-a simțit umilit de declarațiile lui Vela pentru că el și-a făcut treaba zi de zi în stradă, ba chiar și-a cumpărat din bani proprii mănuși și măști și a stat cu ochii pe ordonanțele militare ca să înțeleagă orice schimbare. Tocmai ca să nu greșească față de cetățean.
Asta până a venit decizia Curții Constituționale a României (CCR).
În aprilie, după o lună de stare de urgență în care s-au înmulțit și amenzile deja crescute, și discuțiile despre abuzurile făcute de polițiști, instituția Avocatului Poporului a atacat două articole din ordonanța prin care s-a instituit starea de urgență, pe motiv de neconstituționalitate.
Pe 6 mai, CCR i-a dat dreptate.
Practic, CCR a stabilit că modul prin care s-au impus restricții și sancțiuni a fost greșit și a avut goluri. „În privința modului greșit de legiferare, restrângerea drepturilor și libertăților cetățenilor români nu poate fi făcută de către Guvern (care este un organ executiv) printr-un OUG (Ordonanță de Urgență a Guvernului), ci ar fi trebuit făcută prin Lege de către Parlament, ca organ principal de legiferare, căci așa spune Constituția României”, spune avocatul Cristian Zsifkov, pe care decizia nu-l surprinde, mai ales în ceea ce privește lacunele din lege. „Practic, nu faptul că cetățenilor le-au fost restrânse drepturile este problema (căci acestea se pot limita), ci cum și de către cine s-a făcut acest lucru.”
CCR a explodat tot climatul cu care ne obișnuisem.
Decizia Curții n-a însemnat că se anulează automat amenzi sau că nu s-ar mai putea da altele, dar a crescut șansele ca toate amenzile contestate să fie anulate. Astfel, au apărut două opțiuni: cei care au luat amendă și au plătit-o trebuie s-o conteste ca să-și primească banii înapoi, iar cei care au luat amendă și n-au plătit-o trebuie s-o conteste ca să rămână fără griji.
Efectul deciziei CCR s-a văzut instantaneu – de la aproape 6.000 de amenzi pe 3 mai, la sub 1.000 pe 8 mai, la două zile după decizia CCR –, iar polițiștii au simțit impactul la prima mână.
„Din păcate ați consumat pasta de pix degeaba, vă anulează ăștia amenzile acum”, a scris un critic al poliției pe internet. „După faptă și răsplată, v-ați simțit bine când toată puterea era la voi și unii dintre voi dădeați amenzi după bunul plac, sunt curios cum vă simțiți acum când știți că ați scris și trimis prin poștă 300.000 de amenzi și toate vor fi anulate”, a scris altcineva, susținut de alți comentatori și emojiuri care râd.
Pe Damian nu-l surprinde că oamenii gândesc așa. Decizia CCR îl face să simtă că a muncit degeaba și că a și pierdut din autoritate pe stradă.
„În momentul în care spui că amenzile sunt neconstituționale, eu care l-am amendat pe cel care a avut derapaje grave de la lege, și poate m-a înjurat și poate m-a scuipat și poate a vorbit urât cu mine, când mă întâlnesc cu el a doua oară, ce fac?”, se întreabă retoric. „În funcție de cei șapte ani de acasă, ce va spune? «Da, bă, ce mi-ai făcut? Nu mi-ai făcut nimic.» El își pierde încrederea în instituție și eu îmi pierd încrederea în mine. Nu e vorba numai de amenzi, e vorba de demnitatea noastră.”
Damian nici n-a mai dat amenzi în baza ordonanțelor militare de la decizia CCR încoace, că nu mai simțea că e cazul. S-a uitat cu amărăciune la cum au început să se umple străzile.
Ultima zi de stare de urgență a fost 14 mai și s-a încheiat cu raportul cu care ne obișnuise MAI: 112 persoane au primit amenzi în valoare de 46.000 de lei. Față de aceeași zi a lunii precedente – 8.553 de persoane cu amenzi în valoare de 17.888.495 de lei –, pare un chilipir.
După două luni de legi neclare, unele amenzi folosite ba ca instrument de pedeapsă, ba ca potențator de statut, și o decizie a CCR care le-a golit de sens pe toate, Traian Drăgan de la Buzău nu se mai amărăște cu declarațiile ministrului și comentariile răutăcioase de pe internet. Se mulțumește cu răspunsul Inspectoratului de Poliție Județean Buzău, care le-a scris la finalul stării de urgență că totul s-a desfășurat ca la carte, iar pe 21 mai, de Ziua Poliției Locale, le-a transmis așa: „Trecem printr-o perioadă de încercare, când colaborarea celor două instituții, Poliția și Poliția Locală, a fost mai strânsă ca oricând și, poate cel mai mare câștig al acestor vremuri, îl reprezintă încrederea de care am beneficiat din partea cetățenilor și recunoașterea rolului nostru de parteneri sociali autentici […].”
Pentru el, e de ajuns.
Octavian Lazăr Damian, polițistul local din Vulcan, nu e de aceeași părere și crede că perioada asta îi va afecta pe polițiști în viitor.
„Noi rămânem cu oamenii în stradă. Ne mai respectă oamenii?”, se întreabă. „Chiar dacă avem o conduită cum ar trebui s-o avem, chiar dacă suntem drepți, cum pot să mă mai duc să-i spun poartă tu mască, dacă mă trezesc mâine-poimâine că îi radiază amenda și pentru asta?”
Mai mult, Damian așteaptă o evaluare de la MAI – i s-ar părea normal, câtă vreme lucrează în sistem integrat MAI, să vină niște aprecieri și de acolo – și, în continuare, niște scuze publice din partea ministrului.
„În momentul în care vorbești de la nivel înalt, inoculezi în mintea oamenilor, nu poți să ai pretenția că nu te bagă nimeni în seamă. N-ai venit cu clarificări, automat ai lăsat în suspans și populația și pe cei cărora le-ai adus acuzații. Noi, [Poliția Locală] în continuare ne vom face treaba, în continuare vom colabora cu Poliția Română, dar ne-ai lăsat în aer.”
CUM AM FĂCUT ACEST TEXT: Pentru acest articol, am vorbit cu câțiva polițiști de la MAI, polițiști locali din mai multe orașe din țară, care fac parte din sindicate ale polițiștilor locali, cetățeni care au primit amenzi în perioada stării de urgență și experți în comunicare politică și am solicitat informații despre salariile polițiștilor locali în 10 județe din țară. Majoritatea polițiștilor din MAI au preferat să rămână off the record și să mă ajute să înțeleg mai degrabă contextul meseriei și al tensiunilor dintre Poliția Română și Poliția Locală fără să dea nume și prenume, în timp ce aproape toți polițiștii locali contactați au acceptat să-mi spună părerea lor. Imaginile cu mesaje despre Poliția Română, Poliția Locală sau amenzi sunt luate din secțiunea de comentarii a știrilor din perioada stării de urgență sau de pe grupuri de Facebook destinate polițiștilor. Am ales să le anonimizăm pentru că ele nu sunt niște păreri singulare, ci doar câteva extrase dintr-o imagine de ansamblu mai mare.
3 comentarii la „Contează ce poliție e dacă n-avem încredere în ea?”
Enesca Andrei
Asta chiar e jurnalism „bun”!
Bravo pt articol,așa ar trebui sa arate un articol indiferent de domeniul studiat.
Problema noastră, a românilor, e de atitudine. E adevărat, Poliția Locală a avut mână liberă la dat amenzi și au suferit un pic de exces de zel, s-au simțit mai polițiști decât cei de la Poliția Națională, uitând că sunt angajați ai Primăriei, dar să nu uităm, că nu ar fi putut da amenzi fără un temei legal. Adică românul care nu a respectat ordonanțele de urgență, a ieșit în stradă cum și când a vrut, fără vreo urgență iminentă, tot el a fost deranjat de sancțiunile autorităților și în loc să recunoască lipsa de etică și de bun simț, a mai și protestat. Va mai mult de atât, cei de la Curtea Constituțională i-au mai și anulat amenda, ca să poată să-i râdă în nas autorității și, având un precedent, cu siguranță că și altă dată va proceda la fel, sfidând cetățeanul corect care respectă regulile.
Asta e marea noastră problemă și nu cred să existe vreo rezolvare.
Legea ar trebui să fie respectată de toți cetățenii, iar cei care nu o respectă ar trebui să suporte rigorile legii. Doar că legiuitorii noștri sunt prea ocupați cu campanii electorale și câștiguri de voturi ca să se mai gândească la acest aspect.
Felicitări pentru articol! Documentat, obiectiv, cu date reale. Multumim pentru acest material.